Torsdag har der været store trafikale problemer i Aalborg. En lastbilchauffør havde undervurderet, hvor højt læsset han kørte med var. I hvert fald påkørte han omkring 10 af tunnelens loftlamper, som derfor er gået i stykker. Derfor er chaufføren blevet sigtet. - Han er sigtet for ikke at have kontrolleret lastbilens dimensioner, oplyser vagtchef Karsten Højrup fra Nordjyllands Politi. Derudover venter der også en bøde for ikke at have reageret på advarsler om, at lastbilen var for høj. - Det er grunden til, at han rammer de ting. Han kører forbi de blinkende lygter, der blinker, når der er noget, der er for højt, siger vagtchefen. - Han kører videre, og det er nok ikke helt den korrekte måde at agere på. Derfor får vognmanden også et erstatningskrav fra Vejdirektoratet på de ting, der er gået i stykker i tunnellen. Begge vognbaner i nordgående var i løbet af formiddagen spærret. Det førte til lange køer på motorvejen. I aften, når trafikken er stilnet af, vil man besigtige tunnelrøret og gennemgå den minutiøst. - Men der er ikke noget strukturelt galt med den, siger Karsten Højrup.

Opsummering:
Trafikken bør igen glide normalt.